**І Н С Т Р У К Ц Ы Я**

**па складанні каляндарна-тэматычнага плана**

**па вучэбным прадмеце, модулі/практыцы**

Каляндарна-тэматычны план з’яўляецца абавязковым вучэбна-плануючым дакументам выкладчыка, які дазваляе рацыянальна вызначаць месца кожнага вучэбнага занятку, забяспечвае лагічную ўзаемасувязь паміж імі, а таксама адлюстроўвае комплекс навукова- метадычнага забеспячэння вучэбнага прадмета, модуля/практыкі.

Прадуманы і якасна складзены каляндарна-тэматычны план дапамагае выкладчыку загадзя падрыхтаваць да вучэбных заняткаў неабходныя сродкі навучання, правільна спланаваць правядзенне лабараторных і практычных заняткаў (работ).

Наяўнасць каляндарна-тэматычнага плана дае магчымасць ажыццяўляць сістэматычны кантроль за выкананнем вучэбнай праграмы па вучэбным прадмеце, модулі/практыцы.

Запаўненне граф «Назва раздзелаў, тэм», «Колькасць вучэбных гадзін» ажыццяўляецца пасля структурнага аналізу зместу вучэбнай праграмы вучэбнага прадмета, модуля/практыкі. У гэтых графах неабходна прадугледзець правядзенне абавязковых кантрольных работ (кантрольных работ), практычных, лабараторных заняткаў (работ) і інш. У графе «Назва раздзелаў, тэм» запісваюцца назвы раздзелаў, тэм у адпаведнасці з вучэбнай праграмай і назва навучальных заняткаў у рамках тэмы.

У графе «Тып вучэбнага занятку» указваецца тып вучэбнага занятку ў адпаведнасці з існуючымі класіфікацыямі.

Графа «Сродкі навучання» павінна змяшчаць пералік сродкаў навучання, якія неабходна выкарыстоўваць на канкрэтных вучэбных занятках.

У графе «Заданне для навучэнцаў на дом» паказваецца змест, аб’ём матэрыялу для самастойнай працы навучэнцаў i для паўтарэння.

 Каляндарна-тэматычны план складаецца выкладчыкам вучэбнага прадмета, модуля/практыкі на семестр, паўгоддзе або навучальны год (у залежнасці ад пачатку і працягласці навучання вучэбнаму прадмету, модулю/практыцы, але не пазней за 31 жніўня да пачатку асенне-зімовага семестра (I паўгоддзе) і не пазней за 10 дзён да пачатку вясенняга семестра (II паўгоддзе), з якога пачынаецца навучанне вучэбнаму прадмету, модулю/практыцы), разглядаецца на пасяджэнні прадметнай (цыклавой) камісіі і зацвярджаецца намеснікам кіраўніка па асноўнай дзейнасці (вучэбнай, вучэбна- выхаваўчай, вучэбна-метадычнай, вучэбна-вытворчай рабоце).

Калі працягласць навучання вучэбнаму прадмету, модулю/практыцы больш аднаго навучальнага года, каляндарна-тэматычны план складаецца на ўвесь аб’ём вучэбных гадзін, адведзеных вучэбным планам на вучэбны прадмет, модуль/практыку.

Усе карэктывы, якія неабходна ўнесці ў дзеючы каляндарна-тэматычны план (з улікам дасягненняў навукі, тэхнікі, тэхналогій і інш.), павінны быць абмеркаваны на пасяджэнні прадметнай (цыклавой) камісіі і пазначаны ў графе «Заўвагі».

Пры адсутнасці змяненняў у навучальным плане, вучэбнай праграме па вучэбным прадмеце, модулі/практыцы, каляндарна-тэматычны план можна выкарыстоўваць на працягу двух гадоў.